Ilustracija: Pixabay/Schwoaze (Ilustracija)

Predstavnici RS i FBiH nisu se mogli usaglasiti nakon što je iz Turske stigla ponuda da finansiraju gradnju autoputa Sarajevo-Beograd. Pa je tako umesto jedne trase puta, odlučeno da se grade dve. Ali, do sada nije poznato pod kojim uslovima bi Turska izdvojila tri milijarde evra koliko će procenjuje se koštati gradnja ovih puteva, prenosi N1 Sarajevo.

Dve trase autoputa Sarajevo-Beograd su usaglašene. Potrebno je izraditi projekat, pa ga izložiti turskoj strani koja je spremna da finansira izgradnju, zaključak je sa sastanka predsedavajućeg Predsedništva BiH sa nadležnim ministrima.

Predsedavajući Predsedništva Bosne i Hercegovine Milorad Dodik održao je sastanak sa ministrima entiteta i u Veću ministara BiH iz resora komunikacija i transporta radi razgovora o ponudi Turske za izgradnju mreže auto-puteva u BiH.

Kako je naveo Dodik, usaglašena je jedinstvena trasa koja će biti formalno predložena turskim vlastima i koja će biti formalno ucrtana u kartu Bosne i Hercegovine u narednim danima kako bi na Predsedništvu BiH mogli to prihvatiti kao jedinstven predlog nakon čega će se uputiti Turskoj na dalje odlučivanje i proceduru.

„Mogu da kažem da, zahvaljujući naporima svih, smo se usaglasali da ta trasa ide od Rače, preko Bijeljine, Brčkog, od Lončara prema Tuzli i spušta se prema Sarajevu, ide preko Pala, Rogatice, Višegrada i tu se pravi konekcija za Goražde. To bi bila jedinstvena trasa koju ćemo predložiti turskoj strani. Sve će se to uklopiti na ono što već radimo u RS. Ovo je veliki investicioni poduhvat. Preliminarno se govori o tri milijarde evra, sa nekoliko desetina tunela, mostova… Bilo je neophodno da utvrdimo jedinstvenu trasu“, naveo je Dodik.

On je zahvalio ministrima što su dali doprinos za kvalitetan sastanak.

„Ukoliko trasa od Gradiške preko Doboja dalje prema Sarajevu, Višegradu, Nišu i Srbiji bude stavljena u funkciju u profilu autoputa, put od Ljubljane do Soluna bio bi kraći za 200 kilometara i tu je ta razvojna šansa. Države moraju da prave puteve jer velikim putevima ljudi dolaze, a malim putevima odlaze. Moramo da pravimo autoputeve“, naveo je Dodik.

Podržite nas članstvom u Klubu čitalaca Danasa U vreme opšte tabloidizacije, senzacionalizma i komercijalizacije medija, duže od dve decenije istrajavamo na principima profesionalnog i etičkog novinarstva. Bili smo zabranjivani i prozivani, nijedna vlast nije bila blagonaklona prema kritici, ali nas ništa nije sprečilo da vas svakodnevno objektivno informišemo. Zato želimo da se oslonimo na vas. Članstvom u Klubu čitalaca Danasa za 799 dinara mesečno pomažete nam da ostanemo samostalni i dosledni novinarstvu u kakvo verujemo, a vi na mejl svako veče dobijate PDF sutrašnjeg broja Danas. Učlani se